b'\n_START_ARTICLE_\nAdam Halme\n_START_PARAGRAPH_\nAdam (Aatu) Halme (vuoteen 1901 asti M\xc3\xb6ykkynen) (4. joulukuuta 1873 Nilsi\xc3\xa4 \xe2\x80\x93 4. maaliskuuta 1933 Helsinki) oli suomalainen maatalousty\xc3\xb6njohtaja ja Suomen ammattij\xc3\xa4rjest\xc3\xb6n taloudenhoitaja sek\xc3\xa4 sosialidemokraattien kansanedustaja._NEWLINE_Halme syntyi suntio Johan Fredrik M\xc3\xb6ykkysen ja Anna Taskisen lapsena vuonna 1873 Nilsi\xc3\xa4ss\xc3\xa4. H\xc3\xa4n suoritti kansakoulun ja maanviljelyskoulun, joiden j\xc3\xa4lkeen h\xc3\xa4n ty\xc3\xb6skenteli Helsingiss\xc3\xa4 kirvesmiehen\xc3\xa4 ja maatalousty\xc3\xb6njohtajana. H\xc3\xa4n toimi my\xc3\xb6s Kirvesmiesten liiton Helsingin paikallisj\xc3\xa4rjest\xc3\xb6n sihteerin\xc3\xa4 sek\xc3\xa4 Suomen puuty\xc3\xb6tekij\xc3\xa4in liiton sihteerin\xc3\xa4 ja taloudenhoitajana. My\xc3\xb6hemmin h\xc3\xa4n toimi samoissa teht\xc3\xa4viss\xc3\xa4 Suomen ammattij\xc3\xa4rjest\xc3\xb6ss\xc3\xa4._NEWLINE_Kansanedustajana Halme toimi Uudenmaanl\xc3\xa4\xc3\xa4nin vaalipiirist\xc3\xa4 vuosina 1919\xe2\x80\x931922. Eduskunnassa h\xc3\xa4n oli j\xc3\xa4senen\xc3\xa4 Ty\xc3\xb6v\xc3\xa4enasiainvaliokunnassa. Lis\xc3\xa4ksi h\xc3\xa4n toimi Helsingin kaupunginvaltuuston ja kaupunginhallituksen j\xc3\xa4senen\xc3\xa4. Kansanedustajan toimen j\xc3\xa4lkeen Halme jatkoi eri teht\xc3\xa4viss\xc3\xa4 Suomen ammattij\xc3\xa4rjest\xc3\xb6ss\xc3\xa4 ja toimi Suomen Sosialidemokraatin oikolukijana._NEWLINE_Halme oli naimisissa vuodesta 1906 l\xc3\xa4htien Stiina Maria Tolvasen kanssa.'